**תקציר**

במאמר זה נצא למסע גנאלוגי תרבותי בעקבות הזמן תוך התבוננות בשינויים שמושג הזמן עובר בתרבות המערבית. נושא הזמן מעסיק את הדתות, המדע, הפילוסופיה והיצירה התרבותית. יש מי שטוען כי הזמן אינו אלא אשליה ומושג שהאדם יצר בשכלו. תפיסת הזמן בכל תרבות מכתיבה גם צורה של מחשבה. בבסיס התרבות המערבית ישנה תפיסה לינארית של הזמן שמקורה בטקסט המקראי בעוד שבתרבויות המזרח התפיסה הינה מעגלית. המחקר הגנאלוגי במאמר זה יבחן את שורשיה של תפיסת הזמן הלינארית בתרבות המערב ואת השינויים המהותיים שתפיסה זו עברה במהלך הדורות עם תהליכי החילון, הקפיטליזם וחדירת הטכנולוגיה הדיגיטלית. כיום, אנו חיים בתפר שבין שתי טכנולוגיות, האחת מכנית והשנייה דיגיטלית וירטואלית. שינויים אלו מאלצים אותנו לבחון את המציאות התרבותית המשתנה בהיבטים רבים וביניהם גם בהיבט של תפיסת הזמן. השאלה התרבותית שלנו אודות השינויים העתידיים בתפישת הזמן במרחב הווירטואלי הינה רק בתחילתה אך היא מעלה לא מעט שאלות שנתייחס אליהן במאמר זה.